Feliksas Vaitkus

Feliksas Vaitkus (, 1907 m. birželio 20 d. Čikagoje, JAV – 1956 m. liepos 25 d. Vysbadene, Vokietija) – lietuvių kilmės JAV lakūnas, 1935 m. rugsėjo 21–22 d. lėktuvu Lituanica II (Lockheed L-5B Vega) perskridęs Atlanto vandenyną.

 Biografija 

Gimė 1907 m. birželio 20 d. Čikagoje. Tėvas kilęs iš Lukošaičių kaimo (Gruzdžių seniūnija), motina Marija Stankevičiūtė gimusi Kaune.

Mokėsi Čikagos universitete, Kalifornijos aviacijos mokykloje, kur baigė aviacijos kursus.

Tarnavo JAV KOP. 1931 m. išleistas į atsargą. Tais pačiais metais įsteigė aviacijos mokyklą Viskonsino valstijoje. Vedė „Kohler“ korporacijos inžinieriaus, aviacijos entuziasto Antono Brotz dukterį Martą.

1935 m. rugsėjo 21–22 d. lėktuvu Lockheed L-5B Vega (pavadintu Lituanica II) pakartojo Dariaus ir Girėno skrydį per Atlanto vandenyną. Pakilo iš Niujorko Floido Beneto Fyldo oro uosto, dėl gedimų nutūpė Balinrobo apylinkėse (Airija),Vaitkevičius, Karolis. Airijoje – „Lituanicos II“ skrydžio pėdsakai, Lietuvos žinios Nr. 116 (11 453), 2006-05-24. nors buvo numatyta nusileisti Kaune. Skrydžio trukmė apie 21 val. 30 min., nuskrista apie 5100 kilometrų.

Po skrydžio aplankė Lietuvą, kur buvo apdovanotas Vytauto Didžiojo III laipsnio ordinu. Aplankė tėvo tėviškę. Lapkričio 7 d. išvyko į Prancūziją, o iš ten laivu į JAV.

Vėliau baigė studijas Čikagos universitete (filosofijos bakalauro laipsnis), studijavo technologijos institute (lėktuvų konstravimo inžinieriaus diplomas).

1940 m. lapkričio 25 d. pašaukiamas į karinę tarnybą, paskirtas Sietlo mieste gaminamų karinių serijinių lėktuvų Boeing B-17 Flying Fortress ir Boeing B-29 Superfortress vyriausiuoju pilotu-bandytoju. Iki 1946 m. balandžio 11 d. išbandė daugiau kaip 1000 Boeing B-17 ir apie 100 Boeing B-29 karinių lėktuvų.

1946 m. sausio 2 d. suteiktas karinių oro pajėgų pulkininko leitenanto laipsnis. Vėliau, pasitraukus iš karinės tarnybos, dirbo Boeing firmoje inžinieriumi.

Prasidėjus Korėjos karui 1951 m. lapkričio 14 d. pašauktas į karinę tarnybą, tarnavo Northono aviacijos bazėje (Kalifornija). Vėliau perkeltas į Vysbadeną (Vakarų Vokietija).

1956 m. liepos 25 d. ištiktas širdies priepuolio mirė. Palaidotas Kohlerio kapinėse (Viskonsino valstija).

 Atminimo įamžinimas 

 1936 m. išleisti pašto ženklai.
 Kohleryje įrengtas F. Vaitkaus memorialinis muziejus.
 Paminklas F. Vaitkaus skrydžiui per Atlantą atminti Ballinrobe Airijoje, pastatytas 2006 m. (skulptorius Juozas Šlivinskas).

 Apdovanojimai 
 1935 m. Vytauto Didžiojo III laipsnio ordinas
 Lietuvos aeroklubo garbės narys (nuo 1935 m. rugsėjo 21 d.)

 Literatūra 
 Felikso Vaitkaus skrydis per Atlantą: transatlantinio lakūno Felikso Vaitkaus 100-osioms gimimo metinėms (sud. Dalė Naujalienė). – Vilnius: Lietuvos Respublikos krašto apsaugos ministerija, 2008. – 82 p.: iliustr. – ISBN 978-9986-738-90-9

 Šaltiniai 

 Nuorodos 
 Biografija 

Kategorija:JAV inžinieriai
Kategorija:Lietuvos karo lakūnai
Kategorija:JAV karininkai lietuviai
Kategorija:JAV pulkininkai